ועדת הכספים, כנסת 18, פרוטוקול מספר 152, 2009-09-09 12:00

משה גפני: אני פותח את ישיבת ועדת הכספים באישור מוסדות ציבור לעניין סעיף 46 לפקודת מס הכנסה (רשימה מספר 6687609) לעניין סעיף 61 לחוק מיסוי מקרקעין (רשימה מספר 6730609).

משה גפני: התהליך הוא תהליך ארוך מדיי, לא?

יהודה מונסוניגו: התהליך הוא תהליך מורכב.

יהודה מונסוניגו: צריך גם לזכור שהרבה עמותות הן לא גופים מתוחכמים כמו חברות שמיוצגות נכון והרבה פעמים אנחנו מבקשים חומר והסברים אבל לא מקבלים, אז העמותות אצלנו במצב של המתנה.

יהודה מונסוניגו: צריך גם לזכור שבעצם רף הכניסה למחלקה לטיפול הוא נמוך.

יהודה מונסוניגו: כלומר, כל עמותה קטנה שאפילו כמעט זה עתה קמה, יכולה לפנות אלינו.

יהודה מונסוניגו: לא קבענו קריטריונים שמגבילים את הבקשה הזאת, גם מתוך רצון לעודד את הוולנטריות בחברה.

יהודה מונסוניגו: במובחן מהבדיקה שלנו, אני רוצה שתדעו שעל פי החלטת ממשלה לגבי תמיכות, גוף שמקבל תמיכה צריך לפעול שנתיים.

יהודה מונסוניגו: למשל, בתחום הדת, כל כולל שרוצה תמיכה, צריך לפעול במשך שנתיים.

משה גפני: או כל אגודת ספורט.

יהודה מונסוניגו: נכון.

יהודה מונסוניגו: המבחנים שלנו הם קצת יותר רכים.

יהודה מונסוניגו: אנחנו דורשים פעילות של פחות או יותר שנה, אנחנו מבקשים מחזור כספי כלשהו, אבל עדיין העומס הוא עצום.

משה גפני: ראיתי ברשימות שיש כאלה שיש להם אישור רק לשנה אחת.

יהודה מונסוניגו: יש מצבים שאנחנו בעצמנו מתלבטים.

ציון פיניאן: מי מבקש את השנה האחת?

ציון פיניאן: אתם קובעים את השנה האחת?

יהודה מונסוניגו: אנחנו קובעים את השנה מתוך רצון לא לדחות את העמותה.

אורי אורבך: זה על תנאי.

יהודה מונסוניגו: לא, זה לא על תנאי.

יהודה מונסוניגו: זה אישור תקף לכל דבר ועניין, אבל אנחנו לא רגועים.

יהודה מונסוניגו: זאת אומרת, אנחנו רואים שזה בסדר, אבל עדיין מקווים שהעמותה הזאת לא תתאדה.

יהודה מונסוניגו: אני רוצה שתדעו שלשר האוצר יש סמכות לבטל את סעיף 46 לגוף שבמשך שנתיים לא מגיש דוחות למס הכנסה.

יהודה מונסוניגו: יש לנו במערכת קרוב ל-700-800 עמותות כאלה.

יהודה מונסוניגו: זאת אומרת, מצד אחד נכנסים בערוץ הזה של קבלת סעיף 46 ומצד שני אנחנו רואים שסטטיסטית עמותות חדשות נוטות להפסיק לפעול יותר מאשר עמותות שהן פועלות כבר כמה שנים וזאת הדילמה.

אורי אריאל: אני רואה שהכנסתם לסעיף 5 אפשרות לשש שנים לעמותה.

אורי אריאל: במכתב של שר האוצר, תוקף האישור הוא לשלוש שנות מס ואופציה לעוד שלוש שנים.

אורי אריאל: אני לא יודע אם זה היה בעבר אבל אני רואה את זה בברכה.

אורי אריאל: השאלה למה אתם צריכים את ההגבלה הזאת.

אורי אריאל: הרי זה יוצר עליכם עומס ולכן תנו לעמותה להתנהל.

יהודה מונסוניגו: כל עוד הוא מגיש דוחות, הכל בסדר.

אורי אריאל: זה הרי מטיל עליכם עומס, מטיל עומס על העמותות, הן הרי צריכות להביא ניהול תקין כי בלי זה אתם רשאים לעשות את זה כמעט אוטומטי.

אורי אריאל: אני רוצה להציע לכם – ואם אתם רוצים עוד זמן לבדוק, ברשות היושב-ראש – שבזמן הקרוב יתקיים דיון על העניין כדי להוריד את כל המגבלות.

אורי אריאל: עמותה קיבלה, קיבלה.

אורי אריאל: היא קיבלה ניהול תקין, היא ממשיכה ואם היא לא קיבלה, הם יכולים לעצור את זה והם לא צריכים לחזור לכאן, ובצדק יש לכם את האפשרות הזאת.

אורי אריאל: תנו לשוק לזרום.

אורי אריאל: הרי אתם חסידים של זה, ואני בעד זה, וגם במקרה הזה אני מציע לכם לתת לאנשים לעבוד.

אורי אריאל: הם עושים מעשים טובים.

משה גפני: זאת השאלה הנצחית.

אורי אריאל: היא בידינו.

אורי אריאל: אני רוצה שהוועדה תכריע בזה.

יהודה מונסוניגו: חבר הכנסת אריאל, אתה שואל שאלה מאוד נכונה.

יהודה מונסוניגו: כל שנה אנחנו בודקים חידושי אישורים בקרוב לאלף עמותות.

יהודה מונסוניגו: כל שנה אנחנו בודקים ומגלים הרבה בעיות.

יהודה מונסוניגו: זאת אומרת, מעשית, הלכה למעשה, אנחנו מוצאים בעיות.

יהודה מונסוניגו: יש בעיות קשות של שכר, יש לצערי גם מצב של ניצול לרעה של הגוף התאגידי והטבות המס.

אורי אריאל: אתם עושים כאן כפל.

אורי אריאל: יש רשם עמותות שהוא יבדוק הכל.

אורי אריאל: הרי אתם בודקים והוא בודק.

אורי אריאל: תפשטו את העניין.

יהודה מונסוניגו: לא, זה לא מדויק.

יהודה מונסוניגו: רשם התאגידים בודק את העמותה מזווית אחרת.

יהודה מונסוניגו: הוא בודק את המשטר התאגידי ואת ההתנהלות הראויה בתוך התאגיד.

יהודה מונסוניגו: אנחנו בודקים היבטי מס.

יהודה מונסוניגו: לנו יש גם נתונים שלהם אין.

יהודה מונסוניגו: יש לנו למשל נתוני שכר.

יהודה מונסוניגו: אנחנו בודקים גם את העמידה של העמותה בקריטריונים של הטבות המס שאנחנו נותנים אותן, האם לעמותה למשל אין פעילות עסקית שהיא אולטרה-וירס ביחס לפעילות של העמותה.

יהודה מונסוניגו: המבחנים שלנו הם מבחנים שונים.

יהודה מונסוניגו: הלכה למעשה אנחנו בודקים את החידושים האלה ומוצאים בעיות.

יהודה מונסוניגו: הרבה פעמים אנחנו מבקשים מהעמותה לתקן את דרכיה וכך מחדשים את האישור והרבה פעמים יש בעיות.

אמנון כהן: חבר הכנסת אריאל אומר, וגם אתה אמרת, שאם אתה מגלה בעיה או אתה מגלה שלא הגישו לך דוח במהלך תקופה מסוימת, יש סמכות להוריד להם את הכל.

יהודה מונסוניגו: זה מה שאנחנו עושים כל שלוש שנים.

אמנון כהן: אם כן, לשם מה אתה צריך את זה?

אורי אריאל: אני מבקש שהיושב-ראש יקבע דיון בעניין הזה או שתקבע מישהו מטעם הוועדה.

אורי אריאל: להבנתי רשם העמותות, התאגידים והאוצר באותה מדינה, ובלחיצת כפתור אתם יכולים להעביר להם כל חומר ולהשיב על כל שאילתה.

אורי אריאל: נגמר העולם הזה שצריכים את כולם כל היום לבדוק.

אורי אריאל: בסך הכל העמותות, כפי שאתה ציינת, אלה אנשים פשוטים.

אורי אריאל: תנו לעניין לזרום.

אורי אריאל: מדובר במעשי חסד, בענייני דת, בעניינים טובים.

אורי אריאל: אם תמנו את רשם העמותות, תנו לו את החומר.

אורי אריאל: אני מבקש שנדון על זה כדי לסיים את הנושא.

אמנון כהן: העמותה השנייה ברשימה, כתוב לידה ניהול תקין עד 2010.

אמנון כהן: זאת טעות דפוס?

יהודה מונסוניגו: לא, זאת לא טעות דפוס.

יהודה מונסוניגו: היום עמותות יכולות כבר לקבל אישור לשנת 2010 למרות שהן בשנת 2009.

יהודה מונסוניגו: אם היה להן אישור רק ל-2009, זה גם היה בסדר.

אמנון כהן: זה בגלל התקציב הדו-שנתי שיש לנו?

יהודה מונסוניגו: לא.

יהודה מונסוניגו: לא קשור.

יהודה מונסוניגו: פשוט טכנית אפשרי כבר לקראת מחצית 2009 לקבל אישור ניהול תקין ל-2010.

משה גפני: עורך דין למקין, יש לך מה להוסיף בעניין הזה?

בנימין למקין: לא.

בנימין למקין: כל העמותות שמופיעות כאן, אין בעיה אתן.

משה גפני: רבותיי, אני מבקש מכם שני דברים.

משה גפני: האחד, אני מבקש שתבדקו אצלכם את הבקשה הזאת שאפשר לבטל את הפטור ממס, אפשר לבטל בכל יום שאתם מגיעים למסקנה שהם לא עומדים בקריטריונים.

יהודה מונסוניגו: אני רק רוצה לחדד את הנקודה הזאת.

יהודה מונסוניגו: החוק מאפשר לשר לבטל בעילות מסוימות, או למנהל רשות המסים.

יהודה מונסוניגו: הנושא הזה עלה בוועדות קודמות ואני הסברתי שהחוק כרגע הוא כזה שאתה צריך לפנות לשר האוצר שהוא דמות פוליטית כדי להגיד לו שעמותה פלונית אלמונית לא פועלת כנדרש.

יהודה מונסוניגו: השרים, שרי האוצר לדורותיהם, הסמיכו את רשות המסים, למרות שהסמכות היא אישית שלהם, לבוא ולומר שאם אין עמידה בתנאי הפטור, אל תחדשו את האישור.

יהודה מונסוניגו: שוב, בכפוף לא לבחינות של רשם התאגידים אלא בכפוף לבחינות של מס הכנסה שקובע את סעיפי הפטור הרלוונטיים בפקודת מס הכנסה ואנחנו מומחים לנושא הזה, כך שזאת לא רשות התאגידים.

משה גפני: אני מבקש שתבחנו את העניין הזה - שנותנים אישור לשש שנים, לשלוש שנים ושלוש שנים - לאור מה שאתה אומר כל הזמן, שיש לכם את האפשרות לבטל את האישור בהסמכה של שר האוצר ברגע שלא עומדים בתנאים.

משה גפני: אם זה כך, למה צריך את הסרבול הזה?

משה גפני: אני מבקש שתבחנו את זה אצלכם ותבואו בדברים גם עם היועצת המשפטית של הוועדה.

משה גפני: יש כאן בעיה גם חוקית נדמה לי.

יהודה מונסוניגו: סליחה, אני ממש מתנצל, אני לא מבין על מה הסרבול אם גוף פעם בשלוש שנים צריך לבוא ולמסור לי דוח מסוים ממנו אני לומד מה ההוצאות הכלליות.

אורי אריאל: אני אסביר לך.

אורי אריאל: משרד התחבורה פעם היה עושה רשיון נהיגה כל שנה, ולכולנו הייתה אז תעסוקה, רצנו, עמדנו, היו תורים, עשו ועדות.

אורי אריאל: היום הרשיון הוא לעשר שנים וזה עובד.

יהודה מונסוניגו: אתה צודק, אבל רשיון זה דבר דינאמי ועמותה היא לא דבר דינאמי.

משה גפני: בדיוק הפוך.

יהודה מונסוניגו: עמותה יכולה לשנות את התקנות שלה, עמותה יכולה ללכת בדרך הישר וחלילה פתאום לא ללכת בדרך הישר.

אמנון כהן: אז אתה מבטל לה.

אמנון כהן: יש לך סמכות לכך.

יהודה מונסוניגו: מה זה לבטל?

יהודה מונסוניגו: זה מה שאני עושה, אני בודק.

משה גפני: אני מציע לך ומבקש ממך לבדוק את הסעיף הזה.

משה גפני: אני מבקש גם מהיועצת המשפטית של הוועדה לבדוק מה הסמכות החוקית בעניין הזה.

משה גפני: מעלים חברי הכנסת את השאלה.

משה גפני: הרי יש לך, אנחנו לא אומרים לך לחדש אישור למי שלא עומד בקריטריונים ובנהלים אלא להפך, מי שלא עומד – אל תחדש לו ואל תחכה שש שנים או שלוש שנים.

משה גפני: אל תחדש לו השנה כי הוא לא עומד בקריטריונים ובנהלים.

משה גפני: למה צריך את הסרבל?

משה גפני: זאת השאלה.

משה גפני: אנחנו מנסים להסיר חסמים והדוגמה שנתן חבר הכנסת אריאל מרשיון הנהיגה היא הדוגמה הטובה ביותר בגלל שרשיון נהיגה יכול להיות מצב חמור במצב תאונות הדרכים אבל הנושא הזה עובד, ואם מישהו עובר על החוקים, שוללים לו את הרשיון אפילו שיש לו רשיון לשלושים שנים.

משה גפני: אני מבקש לבחון את הדבר הזה ולא להיות בקיבעון מחשבתי בעניין.

משה גפני: אני מבקש מהיועצת המשפטית של הוועדה לבדוק את זה מבחינה חוקית ולומר לנו מה צריך לעשות בעניין הזה.

משה גפני: אני מציע שתבדקו את העניין הזה.

משה גפני: אם אתה רוצה, אני גם אסביר לך אחרי כן.

משה גפני: אני מבין שאמורה לבוא עוד רשימה לוועדה.

יהודה מונסוניגו: בעזרת השם.

משה גפני: רבותיי, אנחנו מצביעים על אישור מוסדות ציבור לעניין סעיף 46 לפקודת מס הכנסה, עם הרשימה שסימנה כפי שאמרתי בתחילת הדיון.

משה גפני: ה צ ב ע ה

משה גפני: רבותיי, אנחנו מצביעים על אישור מוסדות ציבור לעניין סעיף 46 לפקודת מס הכנסה, עם הרשימה שסימנה כפי שאמרתי בתחילת הדיון.

משה גפני: ה צ ב ע ה הרשימה אושרה כפי שהוגשה על ידי שר האוצר ואנשיו.